Document ID: 32003R1669

Komisijas Regula (EK) Nr. 1669/2003
(2003. gada 1. septembris),
ar ko Padomes Regulu (EK, Euratom) Nr. 58/97 īsteno attiecībā uz datu sērijām, kuras jāizveido uzņēmumu gada statistikai, un ar ko groza Komisijas Regulu (EK) Nr. 2701/98 par datu sērijām, kas jāsniedz saistībā ar uzņēmējdarbības strukturālo statistiku
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Regulu (EK, Euratom) Nr. 58/97 (1996. gada 20. decembris) par uzņēmējdarbības strukturālo statistiku [1], kurā jaunākie grozījumi izdarīti ar Komisijas Regulu (EK) Nr. 1668/2003 [2], un jo īpaši tās 12. panta ii), v) un vii) punktu,
tā kā:
(1) Ar Regulu (EK, Euratom) Nr. 58/97 ir izveidota vienota sistēma, lai apkopotu Kopienas statistiku par banku un pensiju fondu nozares struktūru, darbībām, veikumu un konkurētspēju Kopienā.
(2) Komisijas Regulā (EK) Nr. 2701/98 [3], kurā grozījumi izdarīti ar Regulu (EK) Nr. 1614/2002 [4], ir iekļautas datu sērijas, kas jānosūta Regulas (EK, Euratom) Nr. 58/97 īstenošanas vajadzībām. Attiecībā uz grozījumiem, kas ar Eiropas Parlamenta un Padomes Regulu (EK) Nr. 2056/2002 [5] izdarīti Regulā (EK, Euratom) Nr. 58/97, jānorāda, kādas datu sērijas jānosūta un kādi pielāgojumi jāizdara esošajās sērijās.
(3) Jānorāda, cik bieži jāapkopo papildu statistika par izdevumiem vides jomā. Jānorāda pirmais apsekojuma gads Regulas (EK, Euratom) Nr. 2056/2002 3. pantā paredzēto rezultātu apkopošanai. Jānorāda rezultātu iedalījums izdevumu vides jomā statistikas izveidei, lai nodrošinātu, ka dalībvalstis sniedz salīdzināmus un saskaņotus statistikas datus.
(4) Jānorāda, kā iedalīt rezultātus kredītiestāžu un pensiju fondu statistikas izveidei, lai nodrošinātu, ka dalībvalstis sniedz salīdzināmus un saskaņotus statistikas datus.
(5) Šajā regulā paredzētie pasākumi ir saskaņā ar Statistikas programmu komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 2701/98 pielikumu groza saskaņā ar šīs regulas I pielikumu.
2. pants
Rezultātu iedalījumi un pirmais apsekojuma gads Regulas (EK, Euratom) Nr. 58/97 4., 8. un 9. pantā minēto rezultātu apkopošanai attiecībā uz minētās regulas 6. pielikuma 4. iedaļā uzskaitītajiem raksturlielumiem ir tāds, kā norādīts datu sērijās šīs regulas II pielikumā.
3. pants
Rezultātu iedalījumi un pirmais apsekojuma gads Regulas (EK, Euratom) Nr. 58/97 4., 8. un 9. pantā minēto rezultātu apkopošanai attiecībā uz minētās regulas 7. pielikuma 4. iedaļā uzskaitītajiem raksturlielumiem ir tāds, kā norādīts datu sērijās šīs regulas III pielikumā.
4. pants
Dalībvalstis sagatavo šīs regulas 1. un 2. pantā minētās datu sērijas 2001. apsekojuma gadam un nākamajiem gadiem par 21 12 0 un 21 14 0 raksturlielumiem, kas uzskaitīti 2. pielikumā, un par raksturlielumiem, kuri uzskaitīti Regulas (EK, Euratom) Nr. 58/97 6. pielikuma 4. iedaļā.
Dalībvalstis sagatavo šīs regulas 3. pantā minētās datu sērijas attiecībā uz 2002. apsekojuma gada un nākamo gadu datiem par raksturlielumiem, kas uzskaitīti Regulas (EK, Euratom) Nr. 58/97 7. pielikuma 4. iedaļā.
5. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2003. gada 1. septembrī

Labels: 4
19